**Broj: 11/1-02-603/23-3190/1**

**Podgorica 12. decembar 2023. godine**

Na osnovu člana 133 Opšteg zakona o obrazovanju i vaspitanju („Službeni list RCG“, br. 64/02, 31/05 i 49/07 i „Službeni list CG“, broj 45/10, 45/11, 39/13, 47/17, 59/21, 76/21,146/21 i 3/23), člana 9 Pravilnika o bližim kriterijumima, visini i uslovima za dodjelu stipendija talentovanim učenicima osnovne i srednje škole („Službeni list CG“, br. 59/23) i Konkursa o dodjeli stipendija talentovanim učenicima za školsku 2023/24. godinu, Komisija za dodjelu stipendija talentovanim učenicima, donijela je

**O D L U K U**

**o dodjeli stipendija talentovanim učenicima za školsku 2023/24. godinu**

**I** Za školsku 2023/24. godinu, Komisija je dodijelila 100 stipendija talentovanim učenicima osnovnih i srednjih škola, na osnovu datih kriterijuma i to:

* **Učenicima osnovnih škola** koji imaju ispunjen školski uslov u skladu sa Konkursom, stečenu nagradu na državnom ili međunarodnom takmičenju iz društvene grupe predmeta – 1 stipendija, prirodne grupe predmeta – 4 stipendije i umjetničke grupe predmeta – 16 stipendija;

* **Učenicima srednjih škola,** koji imaju ispunjen školski uslov u skladu sa Konkursom, stečenu nagradu na državnom ili međunarodnom takmičenju iz društvene grupe predmeta – 20 stipendija; prirodne grupe predmeta – 25 stupendija i umjetničke grupe predmeta – 20 stipendija;
* **Učenicima srednjih škola koji se obrazuju za obrazovni profil za deficitarnu kvalifikaciju,** dodjeljeno je 14 stipendija.

**II** Visina stipendije za talentovane učenike iznosi 57,00 eura i isplaćuje se u 10 mjesečnih rata.

**III** Odluka stupa na snagu danom donošenja.

**O b r a z l o ž e nj e**

U skladu sa članom 7 Pravilnika, Ministarstvo prosvjete raspisalo je Konkurs za dodjelu stipendija talentovanim učenicima za školsku 2023/2024. godinu, na internet adresi Ministarstva, 17. jula 2023. godine i dnevnim štampanim medijima.

Rješenjem broj: 01-607/23-7183/1 od 6. septembra 2023. godine, imenovana je Komisija za dodjelu stipendija talentovanim učenicima za školsku 2023/2024. godinu.

 Budući da je Komisija primila i obradila ukupno 321 zahtjeva za dodjelu stipendija talentovanim učenicima za školsku 2023/2024. godinu, a da u skladu sa Konkursom dodjeljuje 118 stipendija, prednost imaju kandidati sa većom prosječnom ocjenom u prethodnom školovanju i većim brojem osvojenih nagrada na državnim i međunarodnim takmičenjima. Kriterijumi za dodjelu stipendija su vrednovani u skladu sa članom 4 Pravilnika.

 S tim u vezi, nakon izvršenog bodovanja, Komisija je talentovanim učenicima po kategorijama dodijelila stipendije prema kriterijumima iz dispozitiva ove Odluke. S obzirom na to da je određeni broj kandidata sa istim brojem bodova, rang lista je proširena u prirodnoj grupi predmeta kod učenika srednje škole.

Komisija je, nakon izvršenog bodovanja, a u skladu sa Pravilnikom i Konkursom, donijela Odluku o dodjeli stipendija talentovanim učenicima za školsku 2023/2024. godinu, kao u dispozitivu.

 PRAVNA POUKA: Ukoliko je učenik, odnosno roditelj učenika, nezadovoljan odlukom komisije ima pravo prigovora Ministarstvu, u roku od osam dana od dana objavljivanja konačne rang liste na internet stranici Ministarstva.

 **Komisija za dodjelu stipendija talentovanim učenicima**